b"\n_START_ARTICLE_\nPrelaz Simplon\n_START_SECTION_\nPolo\xc5\xbeaj\n_START_PARAGRAPH_\nNahaja se na nadmorski vi\xc5\xa1ini 2005 m nad dolino Rone v \xc5\xa1vicarskem kantonu Valais in povezuje Val d'Ossola v italijanski pokrajini Verbano-Cusio-Ossola in jezero Maggiore. Cesta \xc4\x8dez prelaz se na severni strani za\xc4\x8dne v Brigu in vodi do prelaza Simplon s hospicem. Na ju\xc5\xbeni strani prelaza je vas Simplon in mejna ob\xc4\x8dina Gondo. V Italiji so kraji Iselle, Varzo in Domodossola._NEWLINE_Na ju\xc5\xbeni strani se nad prelazom dviguje tudi 3984,5 m visoka gora Fletschhorn z ledenikom._NEWLINE_Na sedlu obstajata dve naravni jezeri, Rotelsee za hospicem in Hopschelsee, ki le\xc5\xbei na drugi strani doline. V zadnjih letih so naredili \xc5\xa1e dve umetni jezeri.\n_START_SECTION_\nZgodovina\n_START_PARAGRAPH_\nV sredini 17. stoletja je \xc4\x8dez prelaz vodila mulatjera, nad katero je imel monopol lastnik soli Kaspar Stockalper. Na vrhu je zgradil ubo\xc5\xbenico in skladi\xc5\xa1\xc4\x8de za surovine, tako imenovan Stockalperturm. V tem obdobju so blago \xc4\x8dez prelaz prena\xc5\xa1ali mulovodci z mulami. Ta tradicionalna metoda prena\xc5\xa1anja blaga je bila pogosta v Valaisu do 20. stoletja._NEWLINE_Prelaz je dobil nacionalni pomen \xc5\xa1ele, ko je Napoleon I. med 1801-1805 utrdil slabo cesto za prevoz njegovega topni\xc5\xa1tva. Od takrat je \xc4\x8dez Simplon vozila tudi po\xc5\xa1tna ko\xc4\x8dija. Leta 1801 se je za\xc4\x8del po Napoleonovem naro\xc4\x8dilu graditi tudi Simplon hospic, ki je bil po avgu\xc5\xa1tinskih normah hospica na prelazu Veliki Sveti Bernard zaklju\xc4\x8den leta 1831._NEWLINE_Po na\xc4\x8drtih nacionalne avtocestne mre\xc5\xbee sredi 20. stoletja, se je cesta \xc4\x8dez prelaz kot A9 vklju\xc4\x8dila v dr\xc5\xbeavno cestno omre\xc5\xbeje in v 70-ih in 80-ih letih zgradili \xc5\xa1tevilne mostove, na primer Ganterbr\xc3\xbccke in galerije. Zgodovinska Napoleonova cesta je bila uni\xc4\x8dena na dalj\xc5\xa1ih odsekih. Danes je Simplon pomemben prelaz v \xc5\xa0vici in je postal tranzitna pot za te\xc5\xbeka tovorna vozila, ki ga na leto prevozi okoli 80.000 tovornjakov (2007). \xc4\x8ceprav gre za dr\xc5\xbeavno cesto se na cesto \xc4\x8dez prelaz Simplon lahko potuje tudi s kolesom._NEWLINE_Pod prelazom je bil med1898-1921 zgrajen predor Simplon, \xc5\xbeelezni\xc5\xa1ki bazni predor. Prelaz je streli\xc5\xa1\xc4\x8de za redne vaje topni\xc5\xa1tva \xc5\xa1vicarske vojske.\n_START_SECTION_\nTurizem\n_START_PARAGRAPH_\nNa podro\xc4\x8dju Simplona so \xc5\xa1tevilne pohodni\xc5\xa1ke poti, tako je na primer od Simplon Hospica do vasi Simplon pribli\xc5\xbeno 4 \xc2\xbd ure hoje. Prelaz Simplon je dostopen iz Brig do Domodossoli s \xc5\xa1vicarskim po\xc5\xa1tnim avtobusom."